Na temelju odredbe članka 9. Statuta Državnog ureda za reviziju, KLASA: 012-03/19-01/1, URBROJ: 613-01-01-19-1, od 19. rujna 2019., glavni državni revizor donosi

**PRAVILA PRIVATNOSTI UPRAVLJANJA OSOBNIM PODACIMA**

**U DRŽAVNOM UREDU ZA REVIZIJU**

* Državni ured za reviziju, Tkalčićeva 19 (privremeno Prolaz Jurja Ratkaja 8),

10 000 Zagreb, tel.: 01 46 27 888, 01 48 07 950, e-adresa**:** revizija@revizija.hr

**1. PODACI O SLUŽBENIKU ZA ZAŠTITU OSOBNIH PODATAKA**

Tel.: 01 48 07 999, e-adresa: szop@revizija.hr.

**2.  SVRHA I PRAVNI TEMELJI ZA OBRADU OSOBNIH PODATAKA**

**2.1.** Osobne podatke koji su nužni u svrhu izvršavanja službenih zadaća i ovlasti Državnog ureda za reviziju obrađujemo u skladu s odredbama članka 6. stavka 1. točke (e) UREDBE (EU) 2016/679 EUROPSKOG PARLAMENTA I VIJEĆA od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (dalje u tekstu: Opća uredba), kojima je propisano da je obrada podataka zakonita kada je nužna za izvršavanje zadaće od javnog interesa ili pri izvršavanju službene ovlasti voditelja obrade. Navedene zadaće i ovlasti propisane su odredbama Zakona o Državnom uredu za reviziju (Narodne novine 25/19), a uključuju:

* obavljanje poslova revizije (provjera dokumenata, isprava, izvješća, sustava unutarnjih kontrola, računovodstvenih, financijskih i drugih postupaka te drugih evidencija radi izražavanja mišljenja jesu li godišnji financijski izvještaji sastavljeni u skladu s mjerodavnim financijsko-izvještajnim i pravnim okvirom, postupak ocjenjivanja jesu li aktivnosti, financijske transakcije i informacije u svakom bitnom pogledu u skladu s mjerodavnim propisima kojima se uređuje poslovanje subjekta revizije, postupak ocjenjivanja ostvaruju li se programi, projekti i aktivnosti subjekta revizije učinkovito odnosno prema načelima ekonomičnosti, djelotvornosti i svrsishodnosti i mogu li se poboljšati) te provjeru provedbe naloga i preporuka
* postupanje po zaprimljenim podnescima svih vrsta.

**2.2.** Osobne podatke obrađujemo ispunjavajući svoje pravne obveze prema odredbi članka 6. stavka 1. točke (c) Opće uredbe, kojom je propisano da je obrada nužna radi poštovanja pravnih obveza voditelja obrade, i to u svrhu:

* odgovaranja na zahtjev za ostvarivanje prava na pristup informacijama
* zapošljavanja u Državnom uredu za reviziju
* osobne podatke koje možemo prikupiti u postupcima javne i jednostavne nabave.

**2.3**. Osobne podatke također obrađujemo temeljem odredbe članka 6. stavka 1. točke (f) Opće uredbe, kada je obrada za potrebe legitimnih interesa voditelja obrade ili treće strane, (osim kada su od tih interesa jači interesi ili temeljna prava i slobode osoba koje zahtijevaju zaštitu osobnih podataka), i to u svrhu:

* sudjelovanja na izobrazbama ili stručnim osposobljavanjima koje organiziramo, bilateralnoj suradnji s drugim VRI-jevima i njihovim strukovnim udrugama (INTOSAI, EUROSAI), međunarodnim seminarima, radionicama i programima te Twinning projektima u kojima smo partneri
* osobne podatke koje obrađujemo za zaposlenike i vanjske suradnike
* vođenja evidencije dolazaka zaposlenika na posao
* vođenja evidencije dolazaka stranaka u Državni ured za reviziju
* video nadzora u Središnjem uredu Zagreb u svrhu zaštite osoba i imovine.

**2.4.** Osobne podatke obrađujemo temeljem privole u smislu odredbi članka 6. stavka 1. točke (a) Opće uredbe, kada je ispitanik (prema Općoj uredbi o zaštiti podataka, ispitanik je fizička osoba čiji se identitet može utvrditi izravno ili neizravno, posebno na osnovi jednog ili više obilježja specifičnih za njegov fizički, psihološki, mentalni, gospodarski, kulturni ili socijalni identitet) dao privolu za obradu svojih osobnih podataka u jednu ili više posebnih svrha:

* fotografiranja sudionika na radionicama, programima te raznim izobrazbama
* objave fotografija na našim mrežnim stranicama i Intranetu
* korištenja osobnih imena i prezimena zaposlenika u službenim adresama elektroničke pošte.

**2.5**. Posebnu pozornost pridajemo zaštiti djece. Prema odredbama članka 19. stavka 1. Zakona o provedbi Opće uredbe o zaštiti podataka (Narodne novine 42/18), djetetom se smatra svaka osoba mlađa od 16 godina. Osobni podaci djeteta neće se prikupljati i obrađivati bez suglasnosti nositelja roditeljske odgovornosti.

**3. EVIDENCIJA OBRADE OSOBNIH PODATAKA**

Državni ured za reviziju ima evidencije zbirki osobnih podataka te imenovane odgovorene osobe. Zbirka obrade sadržava podatke o voditelju obrade s podacima za kontakt, svrhu obrade, opis ispitanika i osobnih podataka, primatelje podataka te rokove čuvanja podataka.

**4. OBRADA OSOBNIH PODATAKA PUTEM VIDEO NADZORA**

* svrha: zaštita osoba i imovine
* pravni temelj: legitiman interes Državnog ureda za reviziju kao voditelja obrade osobnih podataka
* primatelji: video snimke možemo dostaviti na zahtjev nadležnim tijelima (policija, sud, Državno odvjetništvo) ako je potrebno za provođenje postupaka temeljem posebnih propisa
* čuvanje: snimke dobivene putem video nadzornog sustava čuvamo najviše šest mjeseci ili duže ako su one izuzete kao dokaz u sudskom, upravnom, arbitražnom ili drugom postupku

**5. PRAVA U VEZI S OBRADOM OSOBNIH PODATAKA**

Za ostvarivanje prava možete nam se obratiti pisanim putem ili putem elektroničke pošte koristeći naše podatke za kontakt: revizija@revizija.hr.

Vaša prava u vezi s obradom osobnih podataka su:

* 1. Pravo na pristup osobnim podacima

Imate pravo na pristup svojim osobnim podacima koje obrađujemo i možete zatražiti detaljne informacije osobito o njihovoj svrsi obrade, o vrsti/kategorijama osobnih podataka koji se obrađuju uključujući i uvid u svoje osobne podatke, o primateljima ili kategorijama primatelja te o predviđenom razdoblju u kojem će osobni podaci biti pohranjeni. Pristup osobnim podacima može biti ograničen samo u slučajevima propisanim pravom Europske unije ili našim nacionalnim zakonodavstvom odnosno kada se takvim ograničenjem poštuje bit temeljnih prava i sloboda drugih.

* 1. Pravo na ispravak osobnih podataka

Imate pravo zatražiti ispravljanje ili dopunjavanje osobnih podataka ako podaci nisu točni, potpuni i ažurni. Da biste to učinili, pošaljite svoj zahtjev Državnom uredu za reviziju pisanim putem, uključujući i elektronički oblik komunikacije.

Napominjemo kako je u zahtjevu potrebno specificirati što konkretno nije točno, potpuno ili ažurno i u kojem smislu bi navedeno trebalo ispraviti te dostaviti potrebnu dokumentaciju.

* 1. Pravo na brisanje osobnih podataka

Imate pravo tražiti brisanje osobnih podataka koje se na vas odnose ako je ispunjen jedan od sljedećih uvjeta:

* osobni podaci više nisu nužni u odnosu na svrhu za koje smo ih prikupili ili obradili
* povukli ste Privolu na kojoj se obrada temelji u skladu s odredbom članka 6. stavka 1. točke (a) ili odredbom članka 9. stavka 2. točke (a) i ako ne postoji druga pravna osnova za obradu
* uložili ste prigovor na obradu svojih osobnih podataka u skladu s odredbom članka 21. stavka 1. Opće uredbe o zaštiti podataka ako ne postoji jači legitimni razlozi za obradu
* osobni podaci nezakonito su obrađeni
* osobni podaci moraju se brisati radi poštivanja pravne obveze iz prava Europske unije ili nacionalnog zakonodavstva
* osobni podaci prikupljeni su u vezi s ponudom usluga informacijskog društva iz članka 8. stavka 1.

**5.3.1.** Iznimke vezane za ostvarivanje navedenog prava predviđene su člankom 17. stavkom 3. Opće uredbe

* radi ostvarivanja prava na slobodu izražavanja i informiranja
* radi poštovanja pravne obveze kojom se zahtijeva obrada u pravu Europske unije ili nacionalnog zakonodavstva ili za izvršavanje zadaće od javnog interesa ili pri izvršavanju službene ovlasti Državnog ureda za reviziju
* radi postavljanja, ostvarivanja ili obrane pravnih zahtjeva
* u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe u skladu s člankom 89. stavkom 1. u mjeri u kojoj je vjerojatno da se pravom iz stavka 1. može onemogućiti ili ozbiljno ugroziti postizanje ciljeva te obrade
	1. Pravo na ograničavanje obrade osobnih podataka

Imate pravo ishoditi ograničenje obrade ako:

* osporavate njihovu točnost
* ako je obrada nezakonita, a protivite se njihovom brisanju
* ako Državni ured za reviziju više ne treba osobne podatke, ali ste ih zatražili radi postavljanja, ostvarivanja ili obrane pravnih zahtjeva
* ako ste uložili prigovor na obradu osobnih podataka
	1. Pravo na prigovor

Ako podatke obrađujemo u svrhe izvršavanja zadaća od javnog interesa ili pri izvršavanju svojih službenih ovlasti ili se prilikom njihove obrade pozivamo na naše legitimne interese, možete podnijeti prigovor protiv takve obrade.

* 1. Pravo na prenosivost osobnih podataka

Ispitanik ima pravo na prenosivost svojih osobnih podataka drugom voditelju obrade ako se obrada temelji na privoli ili kako bi se poduzele radnje na zahtjev ispitanika te ako se obrada poduzima automatiziranom obradom. Ispitanik ima pravo na izravni prijenos od jednog voditelja drugom, ako je to tehnički izvedivo.

* 1. Pravo na prigovor nadzornom tijelu

Ako ispitanik smatra da je obrada osobnih podataka protivna Općoj uredbi, ima pravo podnijeti prigovor nadležnom nadzornom tijelu. U Republici Hrvatskoj to je Agencija za zaštitu osobnih podataka, Selska cesta 136, 10 000 Zagreb.

**6. DAVANJE NA KORIŠTENJE OSOBNIH PODATAKA**

Osobne podatke možemo proslijediti na korištenje pružateljima informatičko-komunikacijskih rješenja i usluga koji djeluju kao izvršitelji obrade. S navedenim izvršiteljima obrade zaključili smo ugovore u kojima je propisano postupanje s osobnim podacima, stoga oni nisu u mogućnosti obrađivati osobne podatke bez našeg naloga i prosljeđivati ih trećim stranama.

U određenim okolnostima, imamo pravnu obvezu proslijediti osobne podatke, a obradom osobnih podataka može biti obuhvaćen i njihov međunarodni prijenos. Pravna obveza može proizlaziti iz nacionalnih propisa ili iz propisa Europske unije. Podaci se prosljeđuju drugim primateljima kada nas obvezuju relevantni propisi u opsegu koji je potreban za ostvarenje utvrđene svrhe.

Osobni podaci neće se prosljeđivati trećim stranama u svrhe izravnog marketinga.

**7. SIGURNOST OSOBNIH PODATAKA**

Prikupljamo i obrađujemo osobne podatke na način kojim se osigurava odgovarajuća sigurnost i povjerljivost u njihovoj obradi te omogućavanje učinkovite primjene načela zaštite podataka, smanjenje količine podataka, opseg njihove obrade, razdoblje pohrane i njihova dostupnost.

Poduzimamo sve odgovarajuće tehničke, kadrovske i organizacijske mjere zaštite kako bismo spriječili slučajno ili nezakonito uništavanje, gubitak, izmjene, neovlašteno korištenje, otkrivanje, uvid ili pristup podatcima.

Glavni državni revizor, zamjenik glavnoga državnog revizora te svi zaposlenici Državnog ureda za reviziju obvezuju se na čuvanje osobnih podataka potpisivanjem Izjave o povjerljivosti. Glavni državni revizor, zamjenik glavnog državnog revizora te svi zaposlenici Državnog ureda za reviziju dužni su kao profesionalnu tajnu odnosno kao drugu odgovarajuću vrstu tajne u skladu s odredbama Zakona o Državnom uredu za reviziju i drugim zakonima koji reguliraju tajnost podataka, čuvati sve osobne i druge povjerljive podatke koje saznaju u obavljanju svojih dužnosti. Navedena obveza traje i nakon prestanka obnašanja dužnosti glavnoga državnog revizora i zamjenika glavnoga državnog revizora te nakon prestanka državne službe zaposlenika u Državnom uredu za reviziju.

**8. PROCJENA UČINAKA ZA ZAŠTITU OSOBNIH PODATAKA**

Ako je vjerojatno da će neka vrsta obrade, osobito uvođenjem novih tehnologija i uzimajući u obzir prirodu, opseg, kontekst i svrhe obrade, prouzročiti visok rizik za prava i slobode ispitanika, prije obrade provodi se procjena učinka predviđenih postupaka obrade na zaštitu osobnih podataka. Jedna procjena može se odnositi na niz sličnih postupaka obrade koji imaju slične visoke rizike, sustavni opis predviđenih postupaka obrade i svrha obrade, legitimni interes Državnog ureda za reviziju, procjenu nužnosti i proporcionalnosti postupaka obrade povezanih s njihovim svrhama, procjenu rizika za prava i slobode ispitanika, mjere predviđene za rješavanje problema rizika (što uključuje zaštitne mjere, sigurnosne mjere i mehanizme za osiguravanje osobnih podataka), legitimni interes ispitanika te drugih osoba ako su uključene.

**9. RAZDOBLJE ČUVANJA OSOBNIH PODATAKA**

Osobne podatke obrađujemo dok se ne ispuni svrha obrade osobnih podataka. Nakon prestanka svrhe u koju su prikupljeni, vaše osobne podatke više ne koristimo te oni ostaju u našem sustavu pohrane i čuvamo ih koliko nas obvezuju zakon i drugi propisi o čuvanju arhivskog gradiva.

**10. KORIŠTENJE KOLAČIĆA (COOKIES)**

Na mrežnim stranicama Državnog ureda za reviziju koriste se tzv. kolačići (cookies) kako bi posjet internetskoj stranici bio što ugodniji, funkcionalniji i praktičniji.

Kolačić je dio informacija spremljenih na vaše računalo, mobitel ili tablet, koje mogu biti dostavljene neposredno od *web* stranice koju posjetite (kolačići od prve strane) ili u suradnji i za potrebe *web* stranice od treće strane (kolačići treće strane). Kolačići u pravilu spremaju vaše postavke, postavke za *web* stranicu i sl. Nakon što opet otvorite *web* stranicu, vaš internetski preglednik šalje natrag kolačiće koji pripadaju ovoj *web* stranici. To omogućuje stranici da prikaže informacije prilagođene vašim potrebama. Nužni kolačići ne mogu se isključiti, a sve ostale privole koje nam dajete klikom na pojedinu kategoriju kolačića možete u bilo kojem trenutku povući.

Državni ured za reviziju koristi ove vrste kolačića:

**Nužni kolačići** – omogućuju interakciju s uslugom ili internetskom lokacijom kako biste mogli pristupiti osnovnim značajkama za pružanje te usluge. Odnose se na zatraženu uslugu kao što je npr. identifikator sesije trenutačnog posjeta.

**Funkcionalni kolačići** – omogućuju internetskoj stranici pružanje poboljšane funkcionalnosti i personalizaciju, npr. pamćenje jezika na kojem se prikazuje sadržaj stranica toga internetskog mjesta.

**Statistički kolačići** – ove stranice koriste Google Analytics kolačiće koji omogućuju analiziranje posjećenosti. Pružatelj te usluge je Google LLC. Informacije koje Google Analytics kolačići generiraju o vašem načinu korištenja ovih stranica, među kojima je i IP adresa s koje ste pristupili stranicama, prenose se na poslužitelj tvrtke Google LLC i tamo pohranjuju. Te informacije bit će korištene u svrhu analize načina korištenja ovih stranica i izrade izvješća namijenjenih administratorima stranica o aktivnostima na tim stranicama.

**11. IZVJEŠĆIVANJE NADZORNOG TIJELA I POSTUPANJE PO POVREDAMA**

Državni ured za reviziju uspostavlja i održava strukturu odgovornosti za izvještavanje o incidentima vezanim za sigurnost osobnih podataka. U slučajevima povrede osobnih podataka Državni ured za reviziju će bez nepotrebnog odgađanja, ako je izvedivo najkasnije 72 sata nakon saznanja, izvijestiti nadzorno tijelo, osim ako nije vjerojatno da će povreda osobnih podataka prouzročiti rizik za prava i slobode pojedinca. Povredom osobnog podatka smatra se svako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima, koji su obrađivani, pohranjeni ili preneseni.

**12. PROMJENE PRAVILA PRIVATNOSTI**

Pravila privatnosti redovito ažuriramo kako bi bila točna i ažurna te zadržavamo pravo promjene njihovog sadržaja ako smatramo da je to nužno. O svim izmjenama i dopunama bit ćete pravovremeno informirani putem naših mrežnih stranica u skladu s načelom transparentnosti.

**13. OVA PRAVILA PRIVATNOSTI UPRAVLJANJA OSOBNIM PODACIMA U DRŽAVNOM UREDU ZA REVIZIJU STUPAJU NA SNAGU DANOM DONOŠENJA**

KLASA: 026-01/24-04/0002

URBROJ: 613-01-01-24-1

Zagreb, 23. veljače 2024.

GLAVNI DRŽAVNI REVIZOR

 mr. Ivan Klešić, dipl. oec., v. r.